חאתם עבד אלחמיד הבקיע את שערו השני העונה בדרבי הסוער בו הפסידה דינמו בוקרשט בבית 3:1 לסטיאווה, משחק ששוחק 113 דקו! השער של הקשר הישראלי צימק את התוצאה זמנית ל-2:1, רבע שעה אחרי הדקה ה-90. עם פתיחת המחצית השנייה המשחק הופסק לתקופה ארוכה לאחר שאבוקות שנזרקו מיציע אוהדי דינמו פגעו בשוער סטיאווה. השחקנים ירדו מהמגרש, אבל חזרו אחרי שכוחות האבטחה הרגיעו את הרוחות ביציעים. ניקולאי סטנצ'יו הבקיע פעמיים לסטיאווה (76 בפנדל, 79). אנדריי פרפליצה שבע דקות אחרי השער של הישראלי. אלחמיד נכנס בדקה ה-75.
גנט של רמי גרשון וקני סייף עלתה היום (ראשון) לראש טבלת הליגה הבלגית עם 0:1 קטן אך יקר על קורטריק, זאת במסגרת המחזור השישי בפלייאוף העליון. גנט ניצלה היטב את המעידה של קלאב ברוז' וליאור רפאלוב, שהפסידו 1:0 לסטנדרד ליאז', וצברו שלוש נקודות שהציבו אותם בראש הטבלה כשנותרו עוד ארבעה מחזורים לסיום.
גנט לא ממש הרשימה, אך שער עצמי של מקסים שאנו בדקה ה-65 עשה עבורה את העבודה. גרשון השלים 90 דקות על הדשא, בעוד שסייף נכלל בסגל אך לא שותף. לגנט יתרון של נקודה אחת בלבד על ברוז', שתארח אותה בעוד שבועיים בדיוק למשחק שעשוי להיות הקרב המכריע של העונה.
לייפציג של עומר דמארי התרחקה מפלייאוף העלייה לליגה הבכירה בגרמניה כשנכנעה 1:0 בחוץ לסט. פאולי, זאת במסגרת המחזור ה-31 בליגת המשנה. החלוץ הישראלי עלה מהספסל בפתיחת המחצית השנייה, אך לא עזר לקבוצתו להשוות את התוצאה אחרי שער היתרון של לנארט ת'אי בדקה ה-45.
בזאת נעצרה קבוצתו של דמארי אחרי חמישה משחקים רצופים ללא הפסד בכל המסגרות, וכעת היא רחוקה שש נקודות מהמקום השלישי המוביל לפלייאוף, כשנותרו עוד תשע נקודות בלבד בקופה. נכון לעכשיו לייפציג מדורגת במקום השישי, כשבמאזנה 47 נקודות.
ניסו קפילוטו לא שותף בהפסד קבוצתו סט. גאלן 1:0 לסיון, במסגרת המחזור ה-31 בליגה השווייצרית. אקס מכבי תל-אביב, מוסא קונאטה, כבש את השער המכריע בדקה ה-51 והנחיל לסט. גאלן הפסד ליגה שלישי ברציפות, שיקשה עליה לא מעט במאבק על המקום הרביעי המוליך לליגה האירופית. אבי ריקן המורחק לא נכלל בסגל פ.צ ציריך שהפסידה בביתה 1:0 ליאנג בויז.
בקפריסין, סלאמינה הסתבכה לאחר הפסד 2:1 לאתניקוס אכנאס והיא מקדימה את הקו האדום בשלוש נקודות בלבד, שלושה מחזורים לתום העונה. רם שטראוס שיחק 90 דקות.
גיא אסולין לא נכלל בסגל מאיורקה שהפסידה בחוץ 1:0 לספורטינג חיחון.
ביוון, פאוק סלוניקי עלתה למקום השני מחזור אחד לתום העונה הסדירה לאחר שגברה 0:1 בבית על לבדיאקוס. אייל גולסה לא שותף.